|  |  |
| --- | --- |
|  |  |
| Q/A om kortlægning af sårbare grundvandsdannende områder |  |

***Hvad var formålet med pilotprojektet på Fyn?***

* Pilotprojektets hovedformål var at forbedre vidensgrundlaget om, hvilke områder det er særligt vigtigt at beskytte i forhold til at beskytte drikkevandet.
* I pilotprojektet er der udviklet et nyt kortlægningskoncept, der fremadrettet kan anvendes til at identificere de sårbare grundvandsdannende områder

***Hvad viser pilotprojektet på Fyn?***

* I pilotprojektet på Fyn er der identificeret ca. 28.300 ha sårbare grundvandsdannende områder, hvoraf ca. 17.800 ha er på landbrugsjord, ca. 3.500 ha er i områder med skov, ca. 2.700 er i områder med bebyggelse, mens de resterende ca. 4.300 ha udgøres af bl.a. veje, togbaner, søer og åer.

***Min grund ligger i et sårbart grundvandsdannende område. Hvad kommer der til at ske på min grund?***

* Der er endnu ikke taget beslutning om, hvordan de sårbare grundvandsdannende områder skal beskyttes. I første omgang handler det om at identificere de områder, der er sårbare.

***Hvordan vil kortlægningsresultaterne blive anvendt fremadrettet?***

* Kortlægningen kan anvendes som et støtteredskab til kommuner og vandforsyninger til at vurdere det lokale beskyttelsesbehov.
* Hvis et område identificeres som værende særligt sårbart, vil Miljøstyrelsen i samarbejde med kommunen og den lokale vandforsyning foretage en konkret vurdering af beskyttelsesbehovet i de pågældende arealer.
* I den konkrete vurdering tages der højde for lokale forhold og behov, som kortlægningen ikke i sig selv identificerer. Det kan f.eks. været områder, hvor indvindingen af drikkevand er påtænkt stoppet, så beskyttelse ikke er nødvendigt.

***Hvad sker der nu, da pilotprojektet på Fyn er tilendebragt?***

* Erfaringerne fra Fyn skal anvendes til at foretage en kortlægning i resten af landet.
* Kortlægningen vil løbende blive udrullet til resten af landet, hvor der vil blive arbejdet i flere områder på samme tid.
* Sideløbende vil Miljøministeriet igangsætte en analyse af reguleringsmulighederne for beskyttelse af de sårbare områder. På baggrund af analysens resultater kan der tages beslutning om den fremtidige beskyttelse og finansiering af beskyttelsen af arealerne.
* I Aftale om et Grønt Danmark fremgår det, at ”*der senest i 2027 skal tages konkret stilling til, hvordan der på baggrund af drikkevandskortlægningen sikres en samlet beskyttelse af de sårbare grundvandsdannende områder*”

***Min grund ligger i et sårbart grundvandsdannende område. Hvordan kan jeg bidrage til at sikre beskyttelse af drikkevandet?***

* Efter eksisterende lovgivning kan der indgås frivillige aftaler om f.eks. skovrejsning, sådan som det allerede er sket ved Holmehave og andre steder på Fyn.
* Vandforsyninger og kommuner kan også søge om tilskud til drikkevandsbeskyttende projekter under Drikkevandsfonden. Årets ansøgningsrunde åbner i august og man kan læse mere på Miljøstyrelsens hjemmeside.